Helge Jakobsen

Helge Jakobsen (1901–1996) var en norsk bedriftsleder og politiker for Venstre. Han representerte Troms på Stortinget i perioden 1961–73.

 Familie og bakgrunn 
Jakobsen ble født 31. august 1901 i Tromsøysund. Han var sønn av stortingsrepresentant Anton Jakobsen og Helmine (født Holmeslett).Terje Nordby (red.): Storting og regjering 1945–1985. Biografier, Kunnskapsforlaget 1985, side 352. Han var eldst av sju søsken.Minneord i Nordlys 1. oktober 1996, side 22.

Som femtenåring fikk han være med onkelen på storkobbefangst. Han tok ettårig handelsskole 1917–18.

Som ung var han aktiv bokser og skytter. I aprildagene 1940 var han, sammen med andre i Tromsø skytterlag og Tromsø Turnforening, med på å etablere et vaktkompani med to tropper og Jakobsen som en av troppssjefene.

Jakobsen døde 25. september 1996, 95 år gammel.Dødsannonse i Aftenposten 27. september 1996, side 11.

 Yrkesliv 
Han begynte som ekspeditør i Troms Fylkesproviantering (seinere Troms Felleskjøp), der han avanserte til bokholder og seinere kontorsjef. I 1933 blei han kontorsjef i Nordolje AS, et firma han var med å starte; fra 1950 var han disponent. Han var også reder i familierederiet Brødrene Jakobsens rederi 1933–82 og disponent i AS Norfisk 1946–83. Han hadde tallrike tillitsverv innen næringslivet, særlig fiskeri, rederi og sildoljeproduksjon.

I 1936 kjøpte Helge sammen med broren Øistein ishavsskuta «Skandfer», som gikk til Kvitsjøen på selfangst noen år. I åra 1942–44 gikk skuta i erstatningsrute langs Finnmarkskysten. Etter krigen var det behov for fornyelse av fangstflåten, og fire av Jakobsen-brødrene stifta da rederiet Norfisk med skuter som «Norsel», «Norbjørn» og «Norvarg». Rederiet dreiv også bulkfart utenriks med skipa «Norbulk», «Norbu», «Norbega» og «Norborn».

 Politisk virke 
Jakobsen var med å stifte Tromsø Unge Venstre i 1928 og var lagets formann i tre år. Han var medlem av Tromsø bystyre 1936–40 og 1945–49. 

Han blei valgt inn på Stortinget første gang i 1961 og gjenvalgt i 1965 og 1969.  Han var medlem av sjøfarts- og fiskerikomiteen de to første periodene og av administrasjonskomiteen den siste.

 Referanser 

 Eksterne lenker 


Kategori:Stortingsrepresentanter fra Venstre
Kategori:Stortingsrepresentanter for Troms
Kategori:Stortingsrepresentanter 1961–1965
Kategori:Stortingsrepresentanter 1965–1969
Kategori:Stortingsrepresentanter 1969–1973
Kategori:Lokalpolitikere i Tromsø
Kategori:Venstre-politikere i Troms
Kategori:Tillitsvalgte i Unge Venstre
Kategori:Norske skipsredere
Kategori:Norske bedriftsledere
Kategori:Personer fra Tromsø kommune
Kategori:Artikler i sjøfart-prosjektet